送詹道子教授奉祠養親
作者：范成大
朝代：宋

paragraphs: 新安學宮天下稀，先生孝友真吾師。
斑衣悞作長裾曳，二年思歸今得歸。
牋詞上訴人叵挽，璽書賜可羣公歎。
青山百匝不留人，空與諸生遮望眼。
白雲孤起越南天，向來恨身無羽翰。
下馬入門懷橘拜，身今却在白雲邊。
鶴髮鬖鬖堂上坐，兒孫稱觴婦供果。
世間此樂幾人同，看我風前孤淚墮。
一杯送舟下水西，我欲贈言無好詞。
徑須喚起束廣微，爲君重補南陔詩。